Toilet in hotel se plek - Infrastructure - Windhoek Express
Monday, September 16th, 2019 06:56:31
19 May 2019 | Infrastructure
Die rommel van die gesloopte hotel lê al maande sonder dat dit opgeruim word. Foto verskaf
Twee maande ná die Okahandja Hotel-gebou stil-stil in die dorp gesloop is, het inwoners nou 'n nuwe hoofpyn, met die rommel wat steeds nie verwyder is nie.
Volgens 'n inwoner het dit amper 13 jaar geneem voor die hotel gesloop is al was dit net 'n bouval wat oorgebly het. Nou lê die rommel ná die slopery nog steeds daar. "Dit lyk nie of dit binnekort opgeruim gaan word nie," het hy gesê.
Boonop gebruik sekere mense die oop stuk grond nou as 'n openbare toilet, wat higiëniese probleme tot gevolg het, nie eens gepraat van die reuk nie.
"Dit blyk asof die dorp net een pro-bleem vir 'n ander verruil het," meen die inwoner.
Ander inwoners het vroeër vanjaar aangedui dat hulle hoopvol is dat wat ookal in die hotel se plek opgerig word, 'n indrukwende karakter na dié deel van die dorp sal bring ná meeste besighede jare gelede reeds hul werksaamhede na die westelike gedeeltes van die dorp geskuif het. Hulle is ook van mening dat dit werk vir talle werkloses kan skep.
Die hotel was aanvanklik in privaatbesit en nadat dit bankkrot gespeel het, het die Herero administasie dit oorgekoop. Die regering het dit in 1985 oorgekoop. In 2006 het dit afgebrand en was dit daarna nie veel meer as 'n wit olifant nie.
Daar is sprake dat daar probleme rakende die grond is en daarom staan die projek stil, maar geen terugvoer is deur die ministerie van werke en vervoer oor die kwessie ontvang nie.